Obojan'

**Obojan' ** () om Venäman lidn, lidnankund da transporttesol'm Kurskan agjan suves. Se om Obojanin rajonan administrativine keskuz.

## Istorii
Eländpunktan aluz om pandud kuti lidnuz vll 1649−1650. Obojan' sai makundan lidnan oficiališt statusad vl 1779. Raudtesarak tuli lidnha vl 1882. Toižen mail'man sodan aigan lidn oli okkupiruidud nacistižen Germanijan sodavägil (11. kül'mku 1941 — 18. uhoku 1943).

Obojan' šingotase sauvondmaterialiden pästandal (puapakoiden tegim), räzintehnižiden tegesiden edheotandal, maplod- i fruktkonserviden tegimel, villän i bobanvuiččiden semniden tegimel, mugažo villän elevator radab. Äi eläjid ratas pit'kiden jüguavtoiden vedajikš.

## Geografijan andmused

Lidn sijadase rajonan suvipäivnouzmas, Psöl-jogen üläjoksmusen oiktal randal ( 717 km pitte, Dnepran hura ližajogi), 180 m ü.m.t. keskmäižel korktusel. Obojank-jogi () jagab lidnad poleti da lankteb Psölha.

Matkad Kurskhasai om vižkümne ühesa kilometrad pohjoižhe orhal, 69 km avtotel vai 108 km raudtel. Toižed lähembaižed lidnad oma Stroitel' (Belgorodan agj) 50 km suvhe orhal vai 55 km avtotedme, i Sudž 70 km päivlaskmha orhal vai 83 km avtotedme. «Kursk — Belgorod»-avtote (M2-trass, E105-maršrutan pala) ümbärdab lidnan tobmad palad päivlaskmaspäi, edel 2008. vot läbiti keskuzpalad. *Obojan' *-raudtestancii radab lidnan suves, se om 31-kilometrižen sarakon lopstancii Ržav-stancijaspäi ().

## Tobmuz
Obojan' om lidnankundan üks'jäižeks eländpunktaks. Lidnankundan pind — 11,48 km².

Lidnan pämez' om sen Administracijan pämez'. Lidnan Deputatoiden nevondkundan ezimez' om Valentina Minenkova vspäi 2022.

## Eläjad
Vl 1939 lidnan ristitišt oli 7 850 eläjad. Vn 2010 Venäman rahvahanlugemižen mödhe lidnan eläjiden lugu oli 13 565 ristitud, rajonan nell' ühesandest, vn 2021 — 11 884 ristitud. Kaik 13 413 eläjad oli lidnas vl 2017. Kaikiš suremb lidnan ristitišt oli 13 426 eläjad vl 1916 i 15 700 eläjad vll 1996−1998.

Rahvahad (ozutadud rahvahudenke vl 2010): venälaižed — 94,8 %, čiganalaižed — 2,2 %, ukrainalaižed — 1,4 %, toižed rahvahad — 1,6 %.

Ortodoksižen hristanuskondan kuz' pühäpertid oma kaičenus i saudud lidnas: ph. Aleksandr Nevalaine-ruhtinasen päjumalanpert' (om saudud vll 1891−1907), Eläban Eziauguižen Stroican päjumalanpert' (letihe vll 1891−1908), koume jumalanpertid i časoun'. Niiden ližaks Jumalanmaman Znaman mez'jumalankodi jumalanpertinke oli vll 1864−1924, ei ole kaičenus.

## Openduz
Lapsiden opendusen aluzkundad oma viž päivkodid (nomerad 1..5), koume keskškolad (nomer 1, 2, 3), rajonan pioneroiden da školnikoiden pert', čomamahtoiden škol, sportškol.

Obojanin gumanitariž-tehnologine kolledž i Kurskan kul'turkolledžan Obojanin filial (edel vn 2009 redukud Obojanin kirjištoiden kolledž) oma lidnan professionaližen opendusen aluzkundoikš.

## Galerei

Oboyan, Administration of District.jpg|Obojanin rajonan tobmuden sauvuz (2011)
Собор Александра Невского (Обоянь).jpg|Ph. Aleksandr Nevalaižen päjumalanpert', vn 2012 nägu
Oboyan normal school.jpg|Pedagogine kolledž (2011)
Oboyan culture center.JPG|Obojanin kul'turkeskuz (vn 2010 olend)
Oboyan Train Station (view from railways).JPG|*Obojan' *-raudtestancii vl 2010


## Homaičendad


## Irdkosketused
* Lidnankundan oficialine sait (''oboyan-r38.gosweb.gosuslugi.ru'').